ToekomsVenster: Woord van kennis wys wat ons moet weet | Maroela Media
Aan 'n ander gee Hy die gawes van spesiale kennis. – 1 Korintiërs 12:8
'n Nuwe Testamentiese voorbeeld van 'n woord van kennis kom in Handelinge 5:3 voor. Ananias en sy vrou Saffira, wou ook soos baie van die ander gelowiges, bydra om die nood van medegelowiges aan te spreek. Hulle wou egter ook terselfdertyd beïndruk as mense wat 'n buitengewone offer bring. Hulle sou 'n stuk grond verkoop en dan maak asof hulle die hele verkoopprys aan die gemeente beskikbaar stel, terwyl hulle egter 'n gedeelte van die geld teruggehou het. Die Heilige Gees het egter aan Petrus deur 'n woord van kennis geopenbaar wát die situasie was.
Terloops, terwyl Ananias en Saffira vir Petrus gejok het, het hulle nie slegs vir 'n mens gelieg nie, maar ook vir die Heilige Gees. Ons wat in 'n 24/7 verhouding met die lewende God leef, sal vind dat die Gees van God betrokke is in die kleinste detail van ons lewens! Wat met ons gebeur raak ook vir God in ons! Ons is mos nou Sy tempels.
Here, U deursoek my hart. My gedagtes en motiewe is oop en bloot voor U. Help my om U met 'n rein hart te dien. Heilige Gees lei my deur die gawe van kennis om te weet wat aan die gang is in elke situasie waarmee ek gekonfronteer word.